***1.*** ***Кратка обобщена информация за осъществената контролна дейност за месец юли 2019 г. и резултати от извършената контролна дейност.***

 През месец юли 2019 г. служителите от „Контрол и охрана“ в дирекциите на националните паркове са извършили 634 броя проверки на 205 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1796 броя. Съставени са 21 броя актове за установяване на административни нарушения (АУАН) и са дадени 94 предписания. Издадени са 4 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Във връзка с осъществяване на контролната дейност на територията на национален парк „Пирин“ за месец юли 2019 г., служителите паркова охрана са извършили общо 279 броя проверки на обекти, собственици, ползватели, посетители и паркова инфраструктура, за които са съставени предупредителни и констативни протоколи с общ характер. 7 броя от тях са на сгради, водохващания и други съоръжения, които не са предмет на концесия, а в 9 броя са отразени проверки по разрешителни и съгласувателни заповеди на директора на Дирекция „Национален парк Пирин“ и други.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 337 броя. Няма съставени актове за установяване на административни нарушения и няма издадени наказателни постановления.

През месеца са извършени общо 105 броя извънредни проверки (съставени констативни протоколи) по заповеди на директора на НП “Пирин“. От тях с най-голям брой са констативните протоколи за осъществени проверки по Заповед № РД- 74/15.07.2019г., по отношение на ползвателите на паша – 76 броя.

Във връзка със Заповед № РД-586/24.07.2019г. на министъра на околната среда и водите е издадена Заповед № РД-83/29.07.2019г. на директора на Д “НП Пирин“, на основание, на която са извършени проверки/ инструктажи на собственици, ползватели и посетители във връзка с утежнената епизоотична обстановка в страната, предвид регистрираните случаи на африканска чума по дивите прасета и са съставени 17 броя констативни протоколи.

 Във връзка с контрола по Заповед № РД-26/01.03.2018г. за недопускане на незаконна сеч, са съставени 12 броя констативни протоколи.

При проверките, осъществявани от парковата охрана и отразявани в дневниците им, най-голям брой са реализирани във връзка с незаконната сеч и извоз на дървесина - 112 броя. Тези, свързани с бракониерство са 95 броя, 45 броя проверки са извършени за незаконен риболов, 10 броя са свързани със замърсяване на защитената територия, 35 броя проверки – за незаконна паша, 5 броя във връзка с наличието/липсата на табели и тяхното състояние. 2 броя от извършените проверки са за палене на огън извън определените за тази цел места и 9 броя за незаконно бивакуване. 6 броя– за каране на МПС, за бране на гъби и лечебни растения – 7 броя, а за наличие на умрели животни, във връзка с възникналата епизоотия от африканска чума по свинете, са извършени 11 броя проверки.

В резултат от дейността на служителите паркова охрана в Дирекция „Национален парк Пирин“ през месец юли и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Няма констатирани случаи на бракониерство, както и за незаконен риболов.

3. Не са констатирани замърсявания, както около хижите, заслоните, така и около кътовете за отдих и местата за бивакуване.

4. При направените проверки на табели и информационни табла, не са констатирани нарушения. На табели и информационни табла в незадоволителни състояние е извършен ремонт или са подменени.

5. На всички ползватели и посетители се предоставя информация във връзка с правилата за поведение в Национален парк „Пирин“, местата за бивакуване, хижи, туристически маршрути.

6. Всички пътища на територията на Парка се поддържат проходими. Паднали и надвиснали дървета, които възпрепятстват преминаването по пътищата и пътеките са премахнати в съответствие с „Инструкция за реда и начина на извършване на ПВД- дейности, със съпътстващ добив на дървесина от местното население и възлагането на дърводобив на трето лице, когато добитата дървесина остава собственост на третото лице или на „Д НП Пирин““. Местата на падналите и нависналите дървета са включени в „Оценката на състоянието на горските екосистеми за НП “Пирин за 2019 г.“ .

7. Създадена е незабавна организация и са направени проверки по постъпили сигнали за нерегламентирани дейности на територията на Национален парк „Пирин“.

8. Извършено е обучение на служителите паркова охрана, издадени са информационни материали и са направени проверки по отношение на наличие на умрели животни, във връзка с африканската чума по свинете на територията на национален парк „Пирин“.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец юли 2019 г., служителите паркова охрана и контрол са извършили общо 185 бр. проверки, за които са съставени предупредителни и констативни протоколи. 24 бр. от тях са на сгради, водохващания и други съоръжения, а в 161 бр. са отразени проверки по разрешителни и съгласувателни заповеди на директора на Дирекция „Национален парк Рила“ и други. За същия период, служителите, на които е поверена охраната на защитените територии, са осъществили общо 998 бр. проверки, вписани в *Дневника на служителя парковата охрана*. Съставени са 9 бр. констативни протоколи за установяване на административно нарушение за нерегламентирано движение на МПС и незаконен риболов на територията на Национален парк „Рила“.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

От направените общо 185 броя проверки за отчетния период - 117 бр. са планирани, а 68 бр. - извънредни. Извършени са 24 бр. проверки на сгради и съоръжения, намиращи се на територията на Националния парк и Резерват „Риломанастирска гора“, а 161 бр. са по съгласувателни и разрешителни заповеди, издадени от директора на Дирекция „Национален парк Рила“ и други.

При проверките осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина - 260 бр. Тези, свързани с бракониерство са 125 бр., 117 бр. проверки са извършени във връзка със състоянието на реките и езерата и незаконен риболов, 29 бр. са свързани със замърсяване на защитената територия, 34 бр. проверки - по границите на Национален парк „Рила“ и резерватите с държавните горски стопанства и общини, 30 бр. на пътища и пътни съоръжения, 16 бр. във връзка с наличието/липсата на табели и тяхното състояние. 52 бр. от извършените проверки са относими към състоянието на екопътеките и кътовете за отдих и бивакуване и 35 бр. на туристически пътеки. 41 проверки са направени за състоянието на ВиК и други водопреносни съоръжения на територията на Парка, 14 бр. за паленето на огън извън определените за тази цел места, 40 бр. на хижи и заслони, 57 бр. – МПС, 20 бр. проверки на туристи, 12 бр. на електропроводи, попадащи на територията на НП „Рила“, дейности - 22 и ведомствени сгради – 23 бр. Проверки на пасища -38 бр., билки, гъби и лечебни растения – 9 бр. и проверки по издадени заповеди на директора на Дирекция „НП Рила“, извън посочените в констативни/предупредителни протоколи -24 бр.

През месец юли 2019 г. има съставени 9 бр. констативни протоколи за установяване на административно нарушение. Съставени са 4 бр. АУАН. Няма издадени наказателни постановления за налагане на административни санкции.

Поради започването на пожароопасния сезон и засилване на туристопотока, акцентът в дейността на служителите „Паркова охрана и контрол“ бяха насочени към превенция от възникването на пожари, обезопасяване на туристически пътеки и подпомагане на туристите. Извършени са допълнителни проверки по границата на Парка с Държавно горско стопанство – Самоков във връзка с отдадено ловно поле.

В резултат от дейността на служителите ПОК през месец юли и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Съставени са констативни протоколи за установяване на административно нарушение за незаконен риболов, както и за нерегламентирано преминаване с МПС в защитената територия.

3. При направените проверки на табели и информационни табла, не са констатирани нарушения.

4. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция са съставени предупредителни протоколи.

5. Местата, на които са установени паднали/надвиснали дървета по пътищата в Парка, са обезопасени и прочистени.

6. Във връзка с началото на пожароопасния сезон, са проверени противопожарните депа по паркови участъци.

**2.3. НП „Централен Балкан“ (НПЦБ)**

През месец юли 2019 г. служителите от отдел Контрол и охрана (КО) в Дирекция „Национален парк Централен Балкан“ (ДНПЦБ) са извършили 170 бр. проверки на обекти, собственици, ползватели, посетители и паркова инфраструктура, като са съставени 170 бр. констативни протоколи. Проверени са общо 167 бр. обекта, от които 25 бр. инфраструктурни.

Получени и проверени са 5 сигнала от граждани, като резултатите са отразени в 8 бр. констативни протоколи. Извършени са 9 проверки във връзка с издадени съгласувателни писма и са съставени 9 бр. констативни протоколи в резултат от тях.

Срещу физически лица са съставени 17 бр. акта за установяване на административни нарушения, които по видове нарушения, са както следва:

* 10 бр. за паркиране на МПС извън определените и обозначени паркинги със свободен достъп на територията на НПЦБ без писмено съгласуване от ДНПЦБ;
* 5 бр. за движение на МПС извън определените и обозначени пътища със свободен достъп на територията на НПЦБ без писмено съгласуване от ДНПЦБ;
* 1 бр. за бивакуване извън определените места;
* 1 бр. за превозване на дървесина с МПС.

Издадени са 68 бр. съгласувателни писма по реда на §7 от ПЗР на ЗЗТ и 1 бр. предписание.

Издадени са 4 бр. наказателни постановления, с което са наложени глоби на физически лица в размер на 400 лв.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 461 бр.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през юли 2019 г. бяха: превантивен и текущ контрол по отношение предотвратяване и установяване на нарушения свързани с нерегламентираното движение с МПС, ползванията на горски плодове, като стопанска дейност, посегателства върху фауната и горските територии, последващ контрол на съгласувани дейности в защитената територия, както и контрол за състоянието на парковата инфраструктура. Приоритетно основните групи потенциални нарушители, върху които беше фокусирано вниманието на парковата охрана, бяха водачите на МПС, събирачите на горски плодове, ползватели на пасища, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на любителите на офроуд, дърводобивни и ловни бракониери и иманяри, но специално внимание беше отделено на дейността по ползване на природни ресурси - паша на домашни животни и събиране на черна боровинка, като стопанска дейност. Голяма част от проверките през месеца бяха по повод подадените уведомления от ползватели на пасища (съгласно Годишния Плана за паша и ползване на сено), които изведоха животните си в парка и заеха определените им пасища, където бяха проверени от служителите на отдел „Контрол и охрана“.

Планираните и реализираните контролно-охранителни мероприятия през месеца за превенция и противодействието по отношение на основните заплахи - ловно бракониерство, незаконна сеч, иманярство, офроуд, паша в горите и резерватите, дадоха очакваният резултат и през юли 2019 г. няма регистрирани случаи на установени убити диви животни и значителни щети от незаконна сеч. Не са регистрирани случаи на нарушения при ползването на горски плодове от черна боровинка като ползвателите сами търсят издаването на необходимите разрешителни за дейността.

Приоритет за парковата администрация от гледна точка на контрола през месец юли 2019 г. бяха животновъдите – ползватели на пасища в парка, които заеха определените им пасища във връзка с осъществяваната от тях дейността по ползване на природен ресурс – паша на домашни животни. През месеца продължиха мероприятията по поддръжката на парковата и туристическа инфраструктура за осигуряване безопасността на посетителите, като бяха извършени ремонтни дейности в тази връзка, като поради лошите атмосферни условия бяха значително затруднени. Отново бяха регистрирани отделни случаи, свързани с нарушена проходимост и създадена непосредствена заплаха за посетителите по туристическите маршрути в парка, при които парковата администрация реагира своевременно, като бяха извършени спешни дейности за почистване от клони, храсти, паднали дървета и камъни.

През месеца усилията на парковата охрана, отново бяха насочени и в посока противодействие на основните заплахи за резерватните територии – иманярство, паша на домашни животни, ловното и дърводобивно бракониерство, като проведените контролно-охранителни мероприятия с превантивен характер допринесоха за липсата на съществени нарушения на територията на деветте резервата в границите на парка, а и на двата резервата извън нея – ПР „Чамджа“ и Р „Еленова гора“. За противодействие на нерегламентираното движение с МПС на територията на парка, през месеца бяха организирани и проведени 4 акции, с цел предотвратяване и преустановяване на нарушения свързани с несъгласувано движение с МПС. Видимо намаляват и случаите на движение извън регламентираните пътища на мотори и АТВ-та в резултат на проведените акции от Дирекцията. Намаляването на нарушенията с мотори и АТВ-та се потвърждава от посетители и ползватели (главно пастири) в парка.

В два от парковите участъци (ПУ Калофер и ПУ Карлово), във връзка с извършване на контролни дейности в изпълнение на Антикорупционен план на Министерството на околната среда и водите за 2019 г. се проведоха проверки на дейност паша, като проверяващите екипи се състояха от служители от съседни на проверяваните паркови участъци.

С цел успешно противодействие на заплахите, при осъществяване на контролната и охранителна дейност, стратегическото планиране на мероприятията по охрана и контрол, беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* традиционните маршрути за незаконно движение с МПС;
* районите определени за събиране на плод от черна боровинка;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* райони с висок степен на риск за ловно бракониерство;
* инфраструктурните обекти на територията на парка;
* зони в горски територии по границата на парка и около обекти разположени в парка – традиционно обект на дърводобивни посегателства;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние относно безопасното им използване от посетителите;

За по-добра оперативност и навременна реакция през месеца бяха планирани и проведени ежеседмични тридневни дежурства от служителите в организираните Временни контролни пунктове (ВКП), които са ситуирани във важни за контролната и охранителна дейност места – ВКП Вежен, ВКП Дерменка и ВКП Смесите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това **не са допуснати съществени увреждания и загуби на биологично разнообразие**.

В резултат на добре планираните и реализирани мерки, свързани с контролната и охранителна дейност, през месеца няма данни за допуснати значителни увреждания върху живата и нежива природа, както и данни за нарушение на естествените процеси в парка в резултат на което е запазено благоприятното природозащитно състояние на природните местообитания и видове.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.